บริษัทก่อ “หนี้” ไม่ได้เป็น บริษัทที่แย่ เสมอไป
ข้อดีของการมีหนี้ มีอะไรบ้าง ? ลงทุนแมนจะเล่าให้ฟัง
9 ต.ค. 2565

บริษัทก่อ “หนี้” ไม่ได้เป็น บริษัทที่แย่ เสมอไป /โดย ลงทุนแมน
“หนี้” หลายคนอาจรู้สึกถึงความหมายด้านลบ ไม่เว้นแม้แต่ในมุมของธุรกิจ 
ที่หลายคนมักมองว่าบริษัทที่มีหนี้นั้น เป็นบริษัทที่มีปัญหาด้านฐานะการเงินอ่อนแอ
แต่รู้ไหมว่า จริง ๆ แล้ว การมีหนี้ไม่ใช่สิ่งที่ไม่ดีเสมอไป
แล้วข้อดีของการมีหนี้ มีอะไรบ้าง ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เรามาทำความเข้าใจลักษณะของหนี้กันก่อน
โดยหนี้แบ่งได้เป็น 2 ประเภท ได้แก่
1. หนี้ที่ไม่มีดอกเบี้ย
เป็นหนี้ที่เกิดขึ้นโดยทั่วไปในแทบทุกธุรกิจอยู่แล้ว เช่น เจ้าหนี้การค้า ค่าใช้จ่ายค้างจ่าย รายได้รับล่วงหน้า ยกตัวอย่างง่าย ๆ ในกรณีของ Starbucks ที่มีลูกค้าเติมเงินเข้ามาในบัตรล่วงหน้า
โดยเงินส่วนนี้ ทางบริษัทจะนับเป็นหนี้สิน รายได้รับล่วงหน้า หมายความว่าบริษัทยังต้องให้สินค้าหรือบริการกับลูกค้าก่อน มูลค่าตรงนี้ ถึงจะถูกนับเป็น “รายได้”
โดยหนี้ประเภทนี้ นอกจากจะไม่ต้องเสียดอกเบี้ยแล้ว ยังนับเป็นหนี้ที่ดี ที่ช่วยให้ธุรกิจมีสภาพคล่อง
เพราะมีเงินไปใช้จ่ายได้ก่อน หรือสามารถนำไปลงทุนต่อยอดได้อีกด้วย
2. หนี้ที่มีดอกเบี้ย
หนี้ส่วนนี้เกิดจากการที่ธุรกิจไปกู้ยืม เพื่อนำมาเป็นเงินทุนหมุนเวียนเพิ่มเติม หรือลงทุนขยายธุรกิจ
ตัวอย่างเช่น เงินกู้เบิกเกินบัญชี ตั๋วสัญญาใช้เงิน หุ้นกู้ เงินกู้ระยะสั้น และเงินกู้ระยะยาว
ซึ่งจะต้องมีการจ่ายคืนเงินต้นและดอกเบี้ย ตามระยะเวลาที่กำหนด
หนี้ส่วนนี้เองที่จะทำให้ บริษัทมีค่าใช้จ่าย “ดอกเบี้ยจากการกู้ยืม” 
ซึ่งยิ่งมีมากเท่าไร กำไรที่บริษัทจะทำได้ ก็จะยิ่งน้อยลงเท่านั้น
โดยสถานการณ์ในช่วงนี้ ก็ถือเป็นตัวอย่างที่ดี เพราะเรากำลังเข้าสู่ช่วงดอกเบี้ยขาขึ้น
หากธุรกิจจำเป็นต้องมีหนี้สิน เพื่อนำมาเป็นเงินทุนหมุนเวียนในบริษัทสูง
ธุรกิจเหล่านี้ ก็จะยิ่งมีค่าใช้จ่ายดอกเบี้ยเพิ่มขึ้นไปอีก
ยกตัวอย่างเช่น 
บริษัทแห่งหนึ่ง มีหนี้ที่มีดอกเบี้ย 300,000 ล้านบาท
หากอัตราดอกเบี้ย ปรับขึ้นจากปีที่แล้ว 1%
บริษัทแห่งนี้ จะมีภาระค่าใช้จ่ายดอกเบี้ย เพิ่มขึ้นมากที่สุด ปีละ 3,000 ล้านบาท
แต่การที่เราจะบอกว่า บริษัทที่มีหนี้เยอะ เป็นบริษัทที่แย่ ก็อาจจะไม่จริงเสมอไป
เราลองมาดูข้อดี ของการมีหนี้กันบ้าง ว่ามีอะไรบ้าง ?
- สร้างการเติบโตให้กับธุรกิจ
หนี้เป็นตัวช่วยให้ธุรกิจมีเงินทุนมากขึ้น ทำให้ขยายธุรกิจได้เร็วยิ่งขึ้น สามารถสร้างรายได้หรือผลกำไร ได้มากกว่าการที่อาศัยเงินทุนของเจ้าของ มาใช้ในการขยายธุรกิจเพียงอย่างเดียว
 
รวมไปถึง หากเงินทุนของเจ้าของไม่เพียงพอ 
หนี้ก็เป็นอีกหนึ่งตัวช่วย สำหรับการคว้าโอกาสทางธุรกิจ ที่อาจผ่านเข้ามาไม่บ่อยนัก
หรือถ้าธุรกิจสามารถหาโอกาส ที่จะสร้างผลตอบแทนได้มากกว่า 
ต้นทุนการกู้ยืมหรือดอกเบี้ย
การกู้หนี้มาลงทุนนั้น ก็อาจเป็นตัวเลือกที่ดีเหมือนกัน
ซึ่งนอกจากจะได้ประโยชน์ จากส่วนต่างผลตอบแทนและดอกเบี้ยแล้ว 
ยังช่วยประหยัดเงินทุนของเจ้าของ เพื่อเก็บเอาไว้ใช้จ่ายในยามจำเป็นอื่นได้อีกด้วย
- กระจายความเสี่ยงธุรกิจ
เช่น หากเราเปิดร้านกาแฟมาสักหนึ่งร้าน โดยอาศัยเงินทุนที่เรามีทั้งหมด
ถ้าร้านกาแฟไปไม่รอด เงินทุนที่เราลงทุนไปนั้น แทบจะไม่ได้คืนกลับมา
ซึ่งหากเราอาศัยการกู้หนี้เข้ามาร่วมด้วย ก็จะช่วยให้เราไม่ต้องทุ่มเงินทุนทั้งหมดไปกับธุรกิจเดียว
ทำให้เรามีเงินทุนเหลือ พอที่จะกระจายการลงทุนไปในธุรกิจอื่น ๆ เพื่อนำมาชดเชยให้กับธุรกิจที่เราไปไม่รอด
- รักษาสัดส่วนความเป็นเจ้าของ
เช่น หากเราต้องการขยายร้านกาแฟ เพิ่มเป็น 2 สาขา
ถ้าเราไปหาหุ้นส่วนเข้ามาร่วมด้วย จะทำให้สัดส่วนความเป็นเจ้าของของเราน้อยลงไป และตัวหารผลกำไรก็จะมากขึ้นตาม
แต่หากเรากู้ยืมเงินมาจากธนาคารแทน เท่ากับว่า ธนาคารจะมีสถานะเป็นเจ้าหนี้เท่านั้น ไม่สามารถเรียกร้องผลประโยชน์ จากผลกำไรในการดำเนินธุรกิจของเราได้
- ทำให้ธุรกิจจ่ายภาษีน้อยลง
 
โดยทางบัญชีนั้น ถือว่าดอกเบี้ยที่เกิดจากการกู้ยืม เป็น “ค่าใช้จ่าย” อย่างหนึ่ง
ซึ่งจะถูกนำไปรวมกับค่าใช้จ่ายอื่น ๆ แล้วนำไปหักกับรายได้ เกิดเป็นกำไรก่อนหักภาษี
ดังนั้น ดอกเบี้ยจึงเปรียบเสมือนตัวช่วยที่ทำให้ธุรกิจประหยัดภาษี
ถึงตรงนี้ เราก็สามารถสรุปได้ว่า แม้การเป็นหนี้จะมีประโยชน์ต่อธุรกิจอยู่ไม่น้อย
แต่มันก็เปรียบเสมือนดาบสองคม
เพราะถ้าหนี้ไม่ได้ถูกนำไปใช้สร้างผลกำไร อย่างที่ควรจะเป็น
สุดท้าย หนี้ก็อาจกลายเป็นสิ่งที่ย้อนกลับมา ทำร้ายธุรกิจได้เหมือนกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud -